Document ID: 31984R0062

*****
ΚΑΝΟΝΙΣΜΟΣ (ΕΟΚ) αριθ. 62/84 ΤΗΣ ΕΠΙΤΡΟΠΗΣ
της 11ης Ιανουαρίου 1984
που τροποποιεί τον κανονισμό (ΕΟΚ) αριθ. 2408/83 σχετικά με τις δηλώσεις εσοδείας και αποθεμάτων προϊόντων του αμπελοοινικού τομέα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 337/79 του Συμβουλίου της 5ης Φεβρουαρίου 1979 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1595/83 (2), και ιδίως το άρθρο 28 παράγραφος 4, το άρθρο 40 παράγραφος 6, το άρθρο 41 παράγραφος 7 και το άρθρο 65,
Εκτιμώντας:
ότι, παρά τα μέτρα που προβλέπει το άρθρο 3 παράγραφος 4 του κανονισμού (ΕΟΚ) αριθ. 2408/83 της Επιτροπής (3) για να διευκολυνθεί η πρώτη εφαρμογή του καθεστώτος των δηλώσεων εσοδείας, ορισμένα κράτη μέλη αντιμετώπισαν διοικητικές δυσκολίες που δημιούργησαν σημαντικές καθυστερήσεις στην εφαρμογή του καθεστώτος αυτού·
ότι, εξαιτίας αυτών των καθυστερήσεων, είναι αδύνατο για ορισμένους παραγωγούς να συλλέξουν έγκαιρα τα στοιχεία σχετικά με την απόδοση ανά εκτάριο που πρέπει να αναφέρουν στις δηλώσεις τους· ότι πρέπει, κατά συνέπεια, να προβλεφθεί, για να μην επιβληθούν άδικα κυρώσεις εις βάρος των παραγωγών αυτών, ότι η απουσία ή ο ελλιπής χαρακτήρας των στοιχείων αυτών δεν επηρεάζουν την εγκυρότητα της αίτησής τους, εφόσον οφείλονται σε λόγους που το ενδιαφερόμενο κράτος μέλος έχει κάνει αποδεκτούς·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οίνων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Προστίθεται η ακόλουθη παράγραφος 5 στο άρθρο 3 του κανονισμού (ΕΟΚ) αριθ. 2408/83:
«5. Εάν, για την περίοδο 1983/84 και για λόγους που οι αρμόδιες αρχές των κρατών μελών θεωρούν βάσιμους, είναι αδύνατο στους παραγωγούς που έχουν την υποχρέωση να υποβάλουν δήλωση εσοδείας ή παραγωγής να αναφέρουν στη δήλωση αυτή τα στοιχεία που θα βοηθούσαν στον προσδιορισμό της απόδοσης ανά εκτάριο, η μερική ή ολική απουσία των στοιχείων αυτών δεν επηρεάζει την εγκυρότητα της δήλωσης αυτής.
Εντούτοις, στο πλαίσιο της ρύθμισης που διέπει την υποχρεωτική απόσταξη, όπως προβλέπει το άρθρο 41 του κανονισμού (ΕΟΚ) αριθ. 337/79, οι ποσότητες επιτραπέζιου οίνου, για τις οποίες η δήλωση εσοδείας ή παραγωγής δεν περιλαμβάνει τα στοιχεία που αναφέρει το πρώτο εδάφιο, εξομοιώνονται με την κατηγορία επιτραπέζιων οίνων που προέρχονται από εκμεταλλεύσεις με τη μεγαλύτερη απόδοση ανά εκτάριο.»
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Σεπτεμβρίου 1983.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιανουρίου 1984.

Labels: 3
6